DA Den Europæiske Unions Tidende CE 88/136

(2004/C 88 E/0143)

SKRIFTLIG FORESPØRGSEL E-3223/03

af Anna Karamanou (PSE) til Kommissionen

(31. oktober 2003)

Om: Børn dømt til døden i Filippinerne

En nylig rapport fra Amnesty International afslører, at der i filippinske fængsler sidder børn, som er dømt til døden og afventer deres henrettelse. Ifølge konventionen om barnets rettigheder, som Filippinerne også har underskrevet, samt dette lands nationale lovgivning kan mindreårige lovovertrædere, der har begået en lovovertrædelse, inden de er fyldt 18 år, hverken dømmes til døden eller henrettes. Den filippinske stat overtræder med denne praksis altså helt klart såvel sin nationale lovgivning som de internationale bestemmelser.

Hvilke skridt agter Kommissionen at tage for at lægge pres på den filippinske regering for at få den til fuldt ud at overholde og i praksis gennemføre de i den nationale lovgivning samt de internationale bestemmelser fastlagte begrænsninger vedrørende straffe for mindreårige lovovertrædere?

Svar afgivet på Kommissionens vegne af Christopher Patten

(3. december 2003)

Kommissionen deler det ærede medlems bekymring over, at der i Filippinerne er personer, som formodes at være mindreårige, der er idømt dødsstraf.

Kommissionen kan bekræfte, at Filippinerne har undertegnet den internationale konvention om børns rettigheder, og at det som følge heraf i henhold til artikel 47 i den filippinske straffelov ikke er tilladt at idømme en person, der på gerningstidspunktet er under 18 år, dødsstraf.

Undersøgelser viser, at den anklagedes alder ikke automatisk indgår i det sagsmateriale, som behandles af retten. Dommere spørger ikke systematisk om alder, og det er kun hvis forsvaret selv nævner alderen, at den vil blive taget i betragtning ved domsafsigelsen. Det er især et problem for dem, der ikke har råd til personlig juridisk repræsentation. Problemet forværres endvidere af, at nogle af de dømte ikke har fødselsattester, og at det derfor er vanskeligt at bevise, at de er mindreårige.

Der er i øjeblikket 17 mennesker, som er dømt til døden i Filippinerne, og som hævdes at have været mindreårige på det tidspunkt, hvor den forbrydelse, de er dømt for, blev begået. Det filippinske Jesuit Prison Service Foundation rejste dette problem for højesteretten i Filippinerne. Højesteretten har nu beordret en regionalret til at forvisse sig om disse menneskers rigtige alder.

Kommissionen har via sin delegation i Manila og sammen med medlemsstaternes repræsentationer i Filippinerne fulgt udviklingen med hensyn til dødsstraf nøje og har adskillige gange givet udtryk for sin bekymring over for regeringen gennem Troika-démarcher.

Spørgsmålet om dødsstraf er et fast punkt i Kommissionens samarbejdspolitik over for Filippinerne. Under Europæisk initiativ for demokrati og beskyttelse af menneskerettighederne (EIDHR) yder Kommissionen støtte til lokale ngo'er og institutioner, der gør en aktiv indsats for at få afskaffet dødsstraffen.

Der har siden november 2000 været afsat et beløb på i alt 805 798 EUR, som går til f.eks. gratis juridisk bistand til indfødte dødsdømte, uddannelse af advokater og dommere, DNA-test af dømte (for at finde bevismateriale til støtte for de uskyldigt dømte, hvis sager genoptages), forskning og lobbyisme.

Det faktum, at mindreårige bliver idømt dødsstraf, viser tydeligt, at retssystemet i Filippinerne har en række mangler. Kommissionen har fremhævet dette område som et af dem, den vil prioritere højt i sin bistand til landet, og den vil støtte programmer for sund forvaltning, der har til formål at give fattige bedre adgang til retfærdig rettergang.

Der er fremlagt et lovforslag om afskaffelse af dødsstraffen for både repræsentanternes hus og senatet, og efter at være blevet færdigbehandlet på udvalgsniveau i maj 2003 er det nu klart til at blive drøftet i begge forsamlinger. Men selv om den gruppe, der har arbejdet på at få afskaffet dødsstraffen, ser ud til at have tilstrækkelig opbakning til at få forslaget vedtaget i begge forsamlinger, er sandsynligheden for, at det sker, faldende i takt med, at valget i maj 2004 nærmer sig, fordi dødsstraf stadig er et meget kontroversielt emne i Filippinerne.